Sommige sou sê techno. Met so bietjie van 'n rock vibe. En natuurlike slim lirieke. Met 'n duidelike hook. Ek sou dit bloot as "befok" beskryf. Dalk "awesome". Dalk die vorige twee in een of ander kombinasie.
Ingeval jy nie die kop van dié skryfsel gelees het nie, ek praat van Die Heuwels Fantasties se musiek.
Hulle eerste enkelspeler, "Oorlewing 101", het my so onkant betrap soos Japan vir Amerika in die Tweede Wêreldoorlog. Behalwe dit was op 'n goeie manier. En sonder die geweld en lewensverlies (en 'n sentimentele movie met Ben Afleck).
Dis egter die verpakking wat eerste opval. Dit lyk soos 'n, wel, pil. Vergeet die konvensies van CD's en so. Dié is 'n geheuestok en prop jy hom in jou komper, word jy met 'n heerlike verassing begroet.
'n Interface pop op. Dit lyk soos 'n 2D-kamer. Die implemente hier vat jou na verskillende afdelings: die skildery na muurpapiere, die TV na 'n reeks van drie musiekvideo's, die doefdoos na die liedjies om te luister en die boek om jou na die lirieke te vat.
Maar dis in die lirieke waar die krag lê, die vermoë om iets só te stel dat jy twee maal wil - néé, móét - luister:
Hiér is iets aan die gebeur. Goeie dinge. Eksperimentele dinge. Kom ons hou asem op vir die vollengte-album wat vir later vanjaar beplan word. Al die tekens van 'n meesterstuk is daar.